তথ্যবিবরণী নম্বর: ৩৩৪৫

**তুরস্কের পররাষ্ট্রমন্ত্রী হাকান ফিদানের সাথে হাছান মাহমুদের বৈঠক**

**কন্ট্রাক্ট ফার্মিংয়ে দেশি কৃষিবিদ ও কৃষকদের নিয়োগের প্রস্তাব**

তুরস্ক, ১৯ ফাল্গুন (৩ মার্চ):

 আনতালিয়া কূটনৈতিক ফোরামের ৩য় দিনে তুরস্কের পররাষ্ট্রমন্ত্রী হাকান ফিদানের সাথে সাক্ষাৎ করেছেন পররাষ্ট্রমন্ত্রী ড. হাছান মাহ্‌মুদ।

 তুরস্কের পর্যটন নগরী আনতালিয়ায় স্থানীয় সময় রোববার সকালে এ বৈঠকে আনতালিয়া ফোরামে প্রধানমন্ত্রী শেখ হাসিনাকে আমন্ত্রণ জানানোর জন্য তুরস্কের প্রেসিডেন্ট রিসেপ তাইয়্যেপ এরদোয়ানকে ধন্যবাদ জানিয়ে প্রধানমন্ত্রীর ফেরত চিঠি হাকান ফিদানকে হস্তান্তর করেন পররাষ্ট্রমন্ত্রী।

 ড. হাছান মাহ্‌মুদ এসময় ৯ জন রাষ্ট্রপ্রধান এবং ৭০ জন পররাষ্ট্র বিষয়ক ও সংশ্লিষ্ট মন্ত্রীর উপস্থিতিতে অত্যন্ত সফলভাবে আনতালিয়া কূটনৈতিক ফোরাম আয়োজনের জন্য তুরস্কের পররাষ্ট্রমন্ত্রীকে অভিনন্দন জানান।

 তুরস্কের স্বাধীনতার শতবর্ষ এবং বাংলাদেশ ও তুরস্কের কূটনৈতিক সম্পর্কের ৫০ বছর উপলক্ষ্যে হাকান ফিদানকে অভিনন্দন জানিয়ে মন্ত্রী হাছান বলেন, বাংলাদেশের জাতির পিতা বঙ্গবন্ধু শেখ মুজিবুর রহমান তুরস্কের জাতির পিতা কামাল আতাতুর্কের সংগ্রাম থেকে শক্তিশালী অনুপ্রেরণা পেয়েছিলেন এবং দুই ভ্রাতৃপ্রতিম জাতির বন্ধুত্বের উষ্ণ বন্ধন প্রতিনিয়ত দৃঢ়তর হচ্ছে। তুরস্কের পররাষ্ট্রমন্ত্রীকে উপযুক্ত সময়ে বাংলাদেশ সফরের আমন্ত্রণ জানান তিনি।

 পররাষ্ট্রমন্ত্রী ড. হাছান দুই দেশের মধ্যে কন্ট্রাক্ট ফার্মিংয়ের প্রস্তাব করেন যেখানে বাংলাদেশি কৃষক ও বিশেষজ্ঞরা তুরস্কে মৌসুমি চাষ করবেন এবং ফলনের পর বাংলাদেশে ফিরে যাবেন। তার তুরস্ক বিষয়টি পরীক্ষা করবে এবং আগামী জুলাই মাসে ঢাকায় পররাষ্ট্র দফতরের পরবর্তী পরামর্শের সময় এটি নিয়ে আলোচনার প্রত্যাশা ব্যক্ত করেন।

 তুরস্কের পররাষ্ট্রমন্ত্রী প্রেসিডেন্ট এরদোয়ানকে দেওয়া প্রশংসাপত্রের জন্য বাংলাদেশের প্রধানমন্ত্রীকে এবং ফোরামে উপস্থিতির জন্য পররাষ্ট্রমন্ত্রীকে ধন্যবাদ জানান এবং গুরুত্বপূর্ণ আঞ্চলিক ও বৈশ্বিক বিষয়ে একসঙ্গে কাজ করা ও রোহিঙ্গাদের মিয়ানমারে প্রত্যাবাসনে তার দেশের অব্যাহত সমর্থনের আশ্বাস দেন। পররাষ্ট্রমন্ত্রী হাছান
মাহ্‌মুদ গাজায় ইসরায়েলি নৃশংসতা বন্ধ করতে এবং আরব দেশগুলোর সাথে আরো ঘনিষ্ঠভাবে তুরস্কের আরো বৃহত্তর ভূমিকা কামনা করেন।

 বৈঠকে উভয় নেতা আশা প্রকাশ করেন যে, ইউক্রেনের যুদ্ধ শীঘ্রই শেষ হবে এবং এইভাবে জ্বালানি, এলএনজি এবং ফসলের দাম কমবে, যা এখন উভয় দেশের পাশাপাশি উন্নয়নশীল বিশ্বের অর্থনৈতিক প্রবৃদ্ধির জন্য অত্যন্ত প্রয়োজনীয়। তুর্কি হোপ স্কুল নিয়ে তুরস্ক উত্থাপিত বিষয়ের প্রতিক্রিয়ায় ড. হাছান মাহ্‌মুদ আশ্বস্ত করেন যে বাংলাদেশের শিক্ষা ও আইন মন্ত্রণালয় উভয়ই শীঘ্রই তুর্কি হোপ স্কুল ব্যবস্থাপনার বিষয়টি নিষ্পত্তি করবে।

 পররাষ্ট্র মন্ত্রণালয়ের পূর্ব ইউরোপ শাখার মহাপরিচালক শাহ আহমদ শফী এবং তুরস্কে বাংলাদেশের রাষ্ট্রদূত এম আমানুল হক উপস্থিত ছিলেন।

#

আকরাম/সায়েম/মোশারফ/শামীম/২০২৪/২১১০ ঘণ্টা

Handout Number: 3344

**Foreign Secretary inaugurate ASEAN-Bangladesh**

**International workshop on aquaculture in Mymensingh**

Dhaka, 3 March:

Sharing best practices would be the key for Bangladesh and the ASEAN countries to strengthen collaboration in the sustainable aquaculture and fisheries sector. Foreign Secretary Ambassador Masud Bin Momen made this remark today while speaking as the chief guest at the inaugural session of the international workshop titled ‘Towards sustainable Aquaculture: An ASEAN Bangladesh Initiative on Antibiotic Stewardship, Good Practice and Cluster Farming’ held in Hotel Silver Castle in Mymensingh. The session was attended by among others, Heads of ASEAN Missions in Dhaka, Representative of Food and Agricultural Organization, top bureaucrats, policy makers, researchers and participants from ten ASEAN countries and Bangladesh.

The Ministry of Fisheries and Livestock in association with the Ministry of Foreign Affair, Department of Fisheries and ASEAN Secretariat have organized the three-days seminar with a view to strengthen cooperation between Bangladesh and ASEAN in the field of fisheries and aquaculture. The experts in this field from ASEAN countries and Bangladesh will share their experiences and best practices and come up with sets of recommendations to forge new collaborations between Bangladesh and ASEAN in the aquaculture sector. The Ministry of Foreign Affairs has also arranged visits to historical places, Bangladesh Fisheries Research Institute (BFRI) and fisheries projects in Mymensingh for the visiting Heads of Missions and diplomats from ASEAN countries.

The Government of Bangladesh has recently taken a number of initiatives to broaden its engagement with the ASEAN in its efforts to become a Sectoral Dialogue Partner of ASEAN. This workshop is a part of the ASEAN-Bangladesh Cooperation Project on Fisheries which is being funded by the Government of Bangladesh and will be rounded off on 05 March in Cox’s Bazar. The remaining part of the project, a training programme and seminar, will be organized in Jakarta this year.

#

Masum/Sayeam/Mosharaf/Shamim/2024/2010 hours

তথ্যববিরণী নম্বর : ৩৩৪৩

**অবৈধ স্বাস্থ্যকেন্দ্র বন্ধে জেলা প্রশাসকদের সর্বাত্মক সহায়তা চাইলেন স্বাস্থ্যমন্ত্রী**

ঢাকা, ১৯ ফাল্গুন (৩ মার্চ):

 আজ রাজধানীর ওসমানী স্মৃতি মিলনায়তনে চার দিনব্যাপী জেলা প্রশাসক সম্মেলনে জেলায় জেলায় অবৈধ হাসপাতাল, ক্লিনিক ও ডায়াগনস্টিক সেন্টারগুলো বন্ধে ও বিভিন্ন ধরনের অনিয়ম রোধে স্বাস্থ্য মন্ত্রণালয়ের চলমান অভিযানে জেলা প্রশাসকদের কাছ থেকে সর্বাত্মক সহায়তা চেয়েছেন স্বাস্থ্যমন্ত্রী ডা. সামন্ত লাল সেন।

 সম্মেলনে উপস্থিত জেলা প্রশাসকদের উদ্দেশ্যে স্বাস্থ্য ও পরিবার কল্যাণ মন্ত্রী বলেন, ‘সারা দেশে অবৈধ স্বাস্থ্যকেন্দ্র বন্ধে স্বাস্থ্য অধিদপ্তরের মাধ্যমে অভিযান চলছে। তবে, অনেক সময় কিছু অসাধু লোক বিভিন্ন উপায়ে এসব ক্লিনিক, ডায়াগনস্টিক সেন্টার চালু রাখতে নানা অসাধু উপায়ে চেষ্টা করে যাচ্ছে। বিভাগীয় কমিশনার ও জেলা প্রশাসকদের এগুলো লক্ষ্য রাখতে হবে এবং সর্বাত্মক সহায়তা করতে হবে।’

 করোনার সময় জেলা প্রশাসকদের প্রশংসনীয় ভূমিকা তুলে ধরে স্বাস্থ্যমন্ত্রী এসময় বলেন, যেভাবে করোনার সময় আপনারা প্রধানমন্ত্রী শেখ হাসিনার নির্দেশনা অনুযায়ী জেলার মাঠ পর্যায়ে করোনা নির্মূলে নিরলসভাবে কাজ করেছেন তা সত্যিই প্রশংসনীয়। এখন দেশের মানুষের জন্য ভালো স্বাস্থ্যসেবা নিশ্চিত করতেও আপনাদেরকে ভূমিকা রাখতে হবে। আমরা সকলে মিলে একটি ইউনিটির মতো কাজ করলে দেশের স্বাস্থ্যসেবায় অবশ্যই ইতিবাচক পরিবর্তন আনা সম্ভব হবে।

 সম্মেলনে উপস্থিত স্বাস্থ্য ও পরিবার কল্যাণ প্রতিমন্ত্রী ডা. রোকেয়া সুলতানা বলেন, স্বাস্থ্যখাতের দিকে সবাইকে আরো গুরুত্ব দিতে হবে। হাসপাতালে বেডের তুলনায় রোগী দ্বিগুণ বা তিনগুণ হলেও হাসপাতাল থেকে কোনো রোগীকে বের করে দেওয়া হয় না। চিকিৎসা দেওয়া হয়। আমি নিজেও চিকিৎসক হিসেবে ৩৩ বছর চাকরি করেছি। আমি জানি, আমাদের চেষ্টা থাকে কতটা। তবে, এখন সময় এসেছে আমাদের অন্য সমস্যাগুলোকে চিহ্নিত করে সেগুলো একযোগে সমাধান করা। আমরা সবাই একটি ফুটবল বা ক্রিকেট টিমের মতো এক হয়ে স্বাস্থ্যসেবার উন্নয়ন নিয়ে কাজ করলে স্বাস্থ্যখাতে খুব বেশি সমস্যা আর থাকবে না।

 সম্মেলনে ঝিনাইদহ জেলা প্রশাসক ঝিনাইদহ জেলায় আত্মহত্যার হার বেশি এজন্য সেখানকার সরকারি হাসপাতালে মনোরোগ বিশেষজ্ঞ চিকিৎসক নিয়োগের অনুরোধ জানালে স্বাস্থ্যমন্ত্রী বিষয়টি জেনে ব্যবস্থা গ্রহণের আশ্বাস দেন। এছাড়া সিরাজগঞ্জ জেলা প্রশাসক স্বাস্থ্যখাতে জনবলের ঘাটতি তুলে ধরলে স্বাস্থ্যসেবা বিভাগের সচিব মোঃ জাহাঙ্গীর আলম দেড় মাসের মধ্যে জনবলের ঘাটতি অনেকটাই দূর করা হবে বলে জানান। খাগড়াছড়ির জেলা প্রশাসক হাসপাতালে রোগীদের সময় বাঁচাতে অনলাইনে টিকিট ব্যবস্থা চালুর অনুরোধ জানালে স্বাস্থ্যমন্ত্রী ব্যবস্থা নিতে নির্দেশনা দেন। সম্মেলনে রংপুরের বিভাগীয় কমিশনার হাবিবুর রহমান কুড়িগ্রাম জেলার রৌমারি উপজেলার চরাঞ্চলের স্বাস্থ্যসেবার মান বাড়াতে উদ্যোগ নেওয়ার অনুরোধ জানালে স্বাস্থ্য মন্ত্রণালয়ের পক্ষে স্বাস্থ্যমন্ত্রী ডা. সামন্ত লাল সেন, স্বাস্থ্যসেবা সচিব মোঃ জাহাঙ্গীর আলম ও স্বাস্থ্য শিক্ষা বিভাগের সচিব আজিজুর রহমান জেলা প্রশাসকদের এসব অনুরোধের উত্তর দেন এবং বিষয়গুলো গুরুত্ব সহকারে সমাধানের আশ্বাস দেন।

 মন্ত্রিপরিষদ সচিব মোঃ মাহবুব হোসেনের সভাপতিত্বে সম্মেলনে প্রধান অতিথি হিসেবে উপস্থিত ছিলেন স্বাস্থ্যমন্ত্রী ডা. সামন্ত লাল সেন। বিশেষ অতিথি হিসেবে উপস্থিত ছিলেন স্বাস্থ্য ও পরিবার কল্যাণ প্রতিমন্ত্রী অধ্যাপক ডা. রোকেয়া সুলতানা, স্বাস্থ্যসেবা বিভাগের সচিব মোঃ জাহাঙ্গীর আলম, স্বাস্থ্য শিক্ষা ও পরিবার কল্যাণ বিভাগের সচিব আজিজুর রহমান, স্বাস্থ্য অধিদপ্তরের মহাপরিচালক এবিএম খুরশীদ আলম, স্বাস্থ্য শিক্ষা বিভাগের মহাপরিচালক অধ্যাপক টিটু মিয়া, পরিবার পরিকল্পনা অধিদপ্তরের মহাপরিচালক শাহান আরা বানু এসময় উপস্থিত ছিলেন।

#

মাইদুল/পাশা/সায়েম/শফি/মোশারফ/জয়নুল/২০২৪/১৯৫০ ঘণ্টা

তথ্যবিবরণী                                                                                                   নম্বর : ৩৩৪২

**ঢাকায় বিমস্টেকের পাঁচ দিনব্যাপী ফ্যাকাল্টি এক্সচেঞ্জ প্রোগ্রাম উদ্বোধন**

ঢাকা, ১৯ ফাল্গুন (৩ মার্চ):

  বিমস্টেকের সদস্যভুক্ত দেশসমূহের ফরেন সার্ভিস একাডেমিগুলোর অংশগ্রহণে প্রথমবারের মতো পাঁচ দিনব্যাপী ফ্যাকাল্টিজ এক্সচেঞ্জ প্রোগ্রাম আজ ঢাকাস্থ ফরেন সার্ভিস একাডেমিতে শুরু হয়েছে।

প্রোগ্রামের উদ্বোধন অনুষ্ঠানে ফরেন সার্ভিস একাডেমির রেক্টর রাষ্ট্রদূত মাশ্‌ফী বিন্তে শাম্‌স্, বিমসটেক সচিবালয়ের পরিচালক মাহিশিনি কোলন (Mahishini Colonne), পররাষ্ট্র মন্ত্রণালয়ের সার্ক ও বিমস্টেক উইংয়ের মহাপরিচালক রাষ্ট্রদূত আবদুল মোতালেব সরকার বক্তৃতা করেন। বিমস্টেকের ৭টি দেশের ফরেন সার্ভিস একাডেমির ১৩ জন ফ্যাকাল্টি এই প্রোগ্রামে অংশগ্রহণ করছেন।

  ৩ থেকে ৭ মার্চ পর্যন্ত পাঁচ দিনব্যাপী প্রোগ্রামে বিমস্টেকের সদস্যভুক্ত দেশসমূহ ফরেন সার্ভিস প্রশিক্ষণ প্রতিষ্ঠানগুলোর মাঝে পারস্পরিক সহযোগিতা বৃদ্ধির উপায় নিয়ে প্রস্তাব উপস্থাপন করা হবে।

২০২২ সালের মার্চে শ্রীলংকায় অনুষ্ঠিত বিমস্টেক সামিটে সদস্য দেশগুলোর মধ্যে স্বাক্ষরিত সমঝোতা স্মারকের আলোকে প্রথমবারের মতো এই ধরনের কর্মসূচি আয়োজন করা হলো।

সমঝোতা স্মারকের আওতায় সদস্য দেশগুলোর ফরেন সার্ভিস একাডেমিগুলোর প্রশিক্ষণ সক্ষমতা বৃদ্ধির অংশ হিসেবে দেশগুলোর কর্মকর্তাদের অংশগ্রহণে শর্ট কোর্স আয়োজনসহ সামগ্রিক সহযোগিতা বৃদ্ধিতে দেশগুলো কাজ করবে।

#

মাসুম/পাশা/সায়েম/শফি/মোশারফ/শামীম/২০২৪/১৮১০ঘণ্টা

তথ্যববিরণী নম্বর : ৩৩৪১

**দেশ এখন খাদ্যে স্বয়ংসম্পূর্ণ**

 **--- কৃষিমন্ত্রী**

শ্রীমঙ্গল, ১৯ ফাল্গুন (৩ মার্চ):

 কৃষিমন্ত্রী ড. মোঃ আব্দুস শহীদ বলেছেন, প্রধানমন্ত্রী শেখ হাসিনার নেতৃত্বে বর্তমান সরকারের আমলে খাদ্য নিরাপত্তায় অভাবনীয় সাফল্য অর্জিত হয়েছে। দেশ এখন খাদ্যে স্বয়ংসম্পূর্ণ। কাউকে এখন না খেয়ে থাকতে হয় না। তাছাড়া অর্থের অভাবে বিনা চিকিৎসায় কেউ মারা যাক আওয়ামী লীগ সরকার সেটাও চায় না। তাই বর্তমান সরকার হতদরিদ্র অসচ্ছল মানুষের সুচিকিৎসার জন্য আর্থিক অনুদান প্রদান করে যাচ্ছে।

 গতকাল মৌলভীবাজারের শ্রীমঙ্গল উপজেলার রাজঘাট ইউনিয়নের বর্মা ছড়া চা বাগানে চা শ্রমিকদের সাথে মতবিনিময় সভায় মন্ত্রী এসব কথা বলেন।

 মন্ত্রী বলেন, জাতির পিতা বঙ্গবন্ধু শেখ মুজিবুর রহমান চেয়েছিলেন দেশের মানুষ যেন শান্তিতে থাকে। তাঁর কন্যা প্রধানমন্ত্রী শেখ হাসিনার নেতৃত্বে আমরা সেই লক্ষ্যে কাজ করছি। জনপ্রতিনিধি এবং সরকারি কর্মকর্তা সবার কাজ হচ্ছে মানুষের ভালো মন্দ দেখা। মানুষের কল্যাণ হয় এমন কাজ খুঁজে বের করা।

 সভায় শ্রীমঙ্গল উপজেলা আওয়ামী লীগের সভাপতি অর্ধেন্দু কুমার দেব, মহিলা বিষয়ক সম্পাদক উম্মে ফারজানা, রাজঘাট ইউনিয়নের চেয়ারম্যান বিজয় বুনার্জী প্রমুখ বক্তব্য রাখেন।

 এর আগে মন্ত্রী কমলগঞ্জ উপজেলা প্রশাসন ও উপজেলা সমাজসেবা কার্যালয় আয়োজিত অনুষ্ঠানে সামাজিক নিরাপত্তা বেষ্টনীর আওতায় ক্যান্সার, কিডনি, লিভার সিরোসিস, স্ট্রোকে প্যারালাইজড, জন্মগত হৃদরোগ ও থ্যালাসেমিয়া রোগে আক্রান্ত ব্যক্তিদের মধ্যে আর্থিক অনুদানের চেক বিতরণ করেন।

#

কামরুল/পাশা/শফি/মোশারফ/জয়নুল/২০২৪/১৯১০ ঘণ্টা

তথ্যবিবরণী                                                                                                 নম্বর: ৩৩৪০

**বাণিজ্য প্রতিমন্ত্রীর সাথে ইউএনডিপি প্রতিনিধি দলের সাক্ষাৎ**

ঢাকা, ১৯ ফাল্গুন (৩ মার্চ):

বাণিজ্য প্রতিমন্ত্রী আহসানুল ইসলাম (টিটু)-এর সাথে ইউনাইটেড নেশনস ডেভেলপমেন্ট প্রোগ্রাম (ইউএনডিপি)-এর আবাসিক প্রতিনিধি স্টেফান লিলারের নেতৃত্বে প্রতিনিধি দল সৌজন্য সাক্ষাৎ করেন।

আজ সচিবালয়ে বাণিজ্য প্রতিমন্ত্রীর অফিসকক্ষে ইউএনডিপি’র প্রতিনিধি দল সাক্ষাৎ করেন।

সাক্ষাৎকালে প্রতিমন্ত্রী বলেন, সরকার সারাদেশ থেকে যোগ্য উদ্যোক্তা ও পণ্যকে জাতীয় ও রপ্তানি বাজারে নিয়ে আসতে কাজ করে যাচ্ছে। প্রধানমন্ত্রী ‘হস্তশিল্পকে বর্ষপণ্য ঘোষণার পর হস্তশিল্পকে কেন্দ্র করে সারাদেশে একযোগে কাজ করছে সরকার। এখন পণ্যের সাথে এর কারিগর ও অবস্থানকে স্বীকৃতি দেয়া হবে।

ইউএনডিপির প্রতিনিধি স্টেফান লিলার বাণিজ্য প্রতিমন্ত্রীকে তাঁর নতুন দায়িত্বভারের জন্য অভিবাদন জানান। তিনি বলেন, বাংলাদেশের উন্নয়ন অগ্রযাত্রায় বিশেষকরে এলডিসি গ্রাজুয়েশন সময়ে বিভিন্ন কর্মকাণ্ডে ইউএনডিপি সহায়ক ভূমিকা পালন করবে। সেলক্ষ্যে কারিগরি ও প্রশিক্ষণমূলক কর্মকাণ্ডে সহযোগিতা সম্প্রসারিত করবে ইউএনডিপি।

প্রতিমন্ত্রী বলেন, রপ্তানির সম্প্রসারণে ই-কমার্স গুরুত্বপূর্ণ মাধ্যম। রপ্তানি বাড়াতে পণ্য বাজারকে ই-কমার্সের সাথে যুক্ত করা হবে। উদ্যোক্তাদের কারিগরি ও অর্থনৈতিক সহযোগিতা করবে সরকার।

এসময় মন্ত্রণালয়ের অতিরিক্ত সচিব মোহাম্মদ নাভিদ শফিউল্লাহ, ইউএনডিপি’র সহকারী প্রতিনিধি আনোয়ার হক, সহকারী প্রতিনিধি সরদার এম আসাদুজ্জামান, যুগ্মসচিব নাহিদ আফরোজ, উপসচিব মোঃ রফিকুল ইসলাম প্রমুখ উপস্থিত ছিলেন।

#

আসিফ/পাশা/সায়েম/শফি/মোশারফ/শামীম/২০২৪/১৭৩৫ঘণ্টা

তথ্যববিরণী নম্বর : ৩৩৩৯

**সরকারিভাবে ট্রেন ব্যতীত সাধারণ হজ প্যাকেজে**

**নিবন্ধনকারীদেরকে খাবারের টাকা সাথে নিতে হবে**

ঢাকা, ১৯ ফাল্গুন (৩ মার্চ):

 ধর্ম বিষয়ক মন্ত্রণালয় ২০২৩ সনের ৭ ডিসেম্বর এক অফিস আদেশে সরকারিভাবে ট্রেন ব্যতীত সাধারণ হজ প্যাকেজে হজযাত্রী নিবন্ধন অপশন বাতিল করে। শুধু ট্রেনসহ সাধারণ প্যাকেজে নিবন্ধন কার্যক্রম চলমান রাখে।

 ২০২৪ সনের হজে সরকারিভাবে যে সকল হজযাত্রী ট্রেন ব্যতীত সাধারণ হজ প্যাকেজে নিবন্ধন করেছে তাদের খাবার বাবদ জমাকৃত ফেরতযোগ্য ৩৫ হাজার টাকা হতে অবশিষ্ট ৮ হাজার ৫৫০ টাকা কর্তন করা হবে।

 এ কারণে ২০২৪ সনের হজে সরকারিভাবে ট্রেন ব্যতীত সাধারণ হজ প্যাকেজে নিবন্ধনকারী হজযাত্রীগণকে সৌদি আরবে যাওয়ার সময় খাবার বাবদ প্রয়োজনীয় অর্থ সাথে নিতে হবে।

#

আবুবকর/পাশা/শফি/মোশারফ/জয়নুল/২০২৪/১৮৪০ ঘণ্টা

তথ্যববিরণী নম্বর : ৩৩৩৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৯ ফাল্গুন (৩ মার্চ):

 স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রোববার সকাল ৮টা পর্যন্ত ২৪ ঘণ্টায় দেশে ৩৭ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৬ দশমকি ২২ শতাংশ। এ সময় ৫৯৫ জনের নমুনা পরীক্ষা করা হয়েছে।

 গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৫ হাজার ৫৯২ জন।

#

দাউদ/পাশা/শফি/মোশারফ/জয়নুল/২০২৪/১৭২০ ঘণ্টা

তথ্যবিবরণী নম্বর : ৩৩৩৭

**নবনিযুক্ত শ্রম ও কর্মসংস্থান প্রতিমন্ত্রীকে মন্ত্রণালয়ে ফুলেল শুভেচ্ছা**

ঢাকা, ১৯ ফাল্গুন (৩ মার্চ):

 নবনিযুক্ত শ্রম ও কর্মসংস্থান প্রতিমন্ত্রী বীর মুক্তিযোদ্ধা মোঃ নজরুল ইসলাম চৌধুরীকে শ্রম ও কর্মসংস্থান সচিব মোঃ মাহবুব হোসেন  আজ  সচিবালয়ে ফুলেল শুভেচ্ছা জানান।

প্রতিমন্ত্রী এ সময় জাতির পিতা বঙ্গবন্ধু শেখ মুজিবুর রহমানের রাষ্ট্র দর্শনকে সামনে রেখে সোনার বাংলা গড়ার দৃঢ় প্রত্যয় ব্যক্ত করেন। শ্রমিকদের সার্বিক কল্যাণে মন্ত্রণালয়ের কর্মকর্তা-কর্মচারীগণ নিষ্ঠার সাথে দায়িত্ব পালন করবেন এ আশাবাদ ব্যক্ত করেন তিনি।

শ্রম ও কর্মসংস্থান মন্ত্রণালয়ের আওতাধীন বিভিন্ন অধিদপ্তরের পক্ষ থেকেও প্রতিমন্ত্রীকে ফুলেল শুভেচ্ছা জানানো হয়। এ সময় মন্ত্রণালয় ও অধিদপ্তরের কর্মকর্তা-কর্মচারীগণ উপস্থিত ছিলেন।

#

ফেরদৌস/পাশা/সায়েম/শফি/মোশারফ/আব্বাস/২০২৪/১৭১৮ ঘণ্টা

তথ্যবিবরণী নম্বর : ৩৩৩৬

**বিদ্যুৎ প্রতিমন্ত্রীর সাথে ইন্টারন্যাশনাল সোলার অ্যালাইয়েন্সের মহাপরিচালকের সাক্ষাৎ**

ঢাকা, ১৯ ফাল্গুন (৩ মার্চ):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদের সাথে গতকাল তাঁর বাসবভনে ইন্টারন্যাশনাল সোলার অ্যালাইয়েন্সের (আইএসএ) মহাপরিচালক ড. অজয় মাথুর সাক্ষাৎ করেছেন। এ সময় তাঁরা পারস্পারিক স্বার্থসংশ্লিষ্ট বিভিন্ন বিষয় নিয়ে আলোচনা করেন।

প্রতিমন্ত্রী বলেন, নবায়ণযোগ্য জ্বালানির মধ্যে বাংলাদেশের সোলারের উজ্জ্বল সম্ভাবনা রয়েছে। ভাসমান সোলারের সম্ভাব্য স্থান বিচক্ষণতার সাথে নির্বাচন করতে হবে। রূফটপ সোলারের ব্যাপক প্রসারে আইএসএ আরো অবদান রাখতে পারে। বিচ্ছিন্ন চরাঞ্চলে সোলার বিদ্যুৎ আরো বৃদ্ধি করা হবে। ভাসানচরসহ দেশের বড় বড় চরে যৌথভাবে কাজ করা যেতে পারে।

আইএসএ’র মহাপরিচালক আইএসএ’র প্রথম স্টিয়ারিং কমিটির সভায় আলোচ্য বিষয় ও সিদ্ধান্তসমূহ প্রতিমন্ত্রীকে অবহিত করেন। আগামী ডিসেম্বরের মধ্যে ৯টি প্রকল্প বাস্তবায়ন করা হবে। যার ৬টি প্রকল্পে ৫ লাখ ৪১ হাজার মার্কিন ডলার খরচ হবে। এছাড়া, ভাসমান সোলার প্রকল্পের প্রাক্কলিত মূল্য নির্ধারণ করা হয়নি।

আলোচনাকালে অন্যান্যের মধ্যে বিদ্যুৎ বিভাগের যুগ্মসচিব নিরোদ চন্দ্র মন্ডল ও আইএসএ’র অনুষ্ঠান ও প্রকল্প বাস্তবায়ন ইউনিটের প্রধান রমেশ কুমার কুরুপ্পাথ (Ramesh Kumar Kuruppath) উপস্থিত ছিলেন।

#

আসলাম/ফাতেমা/রবি/সাজ্জাদ/আসমা/২০২৪/১৪৩৬ ঘণ্টা

তথ্যবিবরণী                                                                                                   নম্বর : ৩৩৩৫

**মৎস্য ও প্রাণিসম্পদ উন্নয়নে মহাপরিকল্পনা নেয়া হবে**

 **-মৎস্য ও প্রাণিসম্পদ মন্ত্রী**

ঢাকা, ১৯ ফাল্গুন (৩ মার্চ):

মৎস্য ও প্রাণিসম্পদ মন্ত্রী মোঃ আবদুর রহমান বলেছেন, মৎস্য ও প্রাণিসম্পদ খাত উন্নয়নে মহাপরিকল্পনা নেয়া হবে। এ খাতে উৎপাদন বাড়ানোর সাথে সাথে গুণগত মান নিশ্চিত করতে হবে। এছাড়া, প্রাণিখাদ্য উৎপাদনে যেন কোনভাবেই ভেজাল মেশানো না হয় সেদিকে লক্ষ্য রাখার জন্য ব্যবসায়ীদের প্রতি তিনি আহবান জানান।

মৎস্য ও প্রাণিসম্পদ মন্ত্রী গতকাল কৃষিবিদ ইনস্টিটিউট মিলনায়তনে বাংলাদেশ এ্যাকোয়া প্রোডাক্টস কোম্পানিজ এসোসিয়েশন (বাপকা) এর নবনির্বাচিত কার্যনির্বাহী কমিটির অভিষেক অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, মৎস্য ও প্রাণিসম্পদ খাত উন্নয়নের মাধ্যমে কর্মসংস্থান সৃষ্টি করে বেকার সমস্যা সমাধান করা সম্ভব। বাংলাদেশে যে সম্পদ আছে তা কাজে লাগাতে পারলে কোন সমস্যা থাকবে না। তিনি আরো বলেন, বঙ্গবন্ধুর শাসনামলে ১৯৭২ সালে বাংলাদেশের ৭২ হাজার জেলেকে পুনর্বাসন এবং মৎস্য শিল্পের উন্নয়নের জন্য ৯১ কোটি ২ লক্ষ টাকার একটি কর্মসূচি গ্রহণ করা হয়েছিল। তিনি বলেন, বঙ্গবন্ধুর স্বপ্নকে বাস্তবায়নের জন্য তাঁর সুযোগ্য কন্যার নেতৃত্বে বর্তমান সরকার নিরলসভাবে কাজ করে যাচ্ছে।

আবদুর রহমান বলেন, ২০৪১ সালের মধ্যে উন্নত ও সমৃদ্ধ দেশ গড়ার  লক্ষ্যে টেকসই উন্নয়নের জন্য ৮ম পঞ্চবার্ষিক পরিকল্পনায় মৎস্য উৎপাদন বৃদ্ধি, কর্মসংস্থান সৃষ্টি, জেলেদের আর্থ-সামাজিক উন্নয়ন, মৎস্য ও মৎস্যজাত পণ্য রপ্তানির বাজার সম্প্রসারণ, নিরাপদ মৎস্য উৎপাদন, ইকো-সেনসেটিভ অঞ্চলে মৎস্য অভয়াশ্রম, ইলিশ সম্পদের উন্নয়ন ও ব্যবস্থাপনা এবং সুনীল অর্থনীতির সম্ভাবনা বিকাশে সামুদ্রিক মাছের মজুত নিরুপণ কার্যক্রম গ্রহণ করা হয়েছে। এর ফলে আমাদের চাহিদা পূরণ করে মাছ বিদেশে রপ্তানি করার বিশাল সুযোগ তৈরি হয়েছে।

মন্ত্রী বলেন, ইন্টারন্যাশনাল ট্রাইব্যুনাল ফর দ্য লজ অব সী এর রায় ঘোষণার মধ্য দিয়ে মিয়ানমার ও ভারতের সাথে বাংলাদেশের সমুদ্রসীমা নিয়ে বিরোধ নিষ্পত্তির পর সুনীল অর্থনীতির ব্যাপক দ্বার উন্মোচিত হয়েছে। তার যথাযথ সুফল পেতে সরকারি সংস্থাগুলোর পাশাপাশি বেসরকারি পর্যায়ের বিভিন্ন সংস্থা, সংগঠন, সমিতি, উদ্যোক্তা, এনজিওসহ সবাইকে নিজ নিজ জায়গা থেকে সঠিকভাবে দায়িত্ব পালনের জন্য তিনি আহ্বান জানান।

অনুষ্ঠানে সংসদ সদস্য আশেক উল্লাহ রফিক ও ডা. মোঃ নজরুল ইসলাম এবং মৎস্য অধিদপ্তরের মহাপরিচালক সৈয়দ মোঃ আলমগীর ও প্রাণিসম্পদ অধিদপ্তরের মহাপরিচালক মোহাম্মদ রেয়াজুল হক বক্তব্য প্রদান করেন।

#

নাজমুল/ফাতেমা/রবি/সাজ্জাদ/মানসুরা/২০২৪/১১০০ ঘণ্টা

তথ্যবিবরণী নম্বর: ৩৩৩৪

**গাজায় মানবতার বিরুদ্ধে অপরাধ বন্ধে ঐক্যবদ্ধ উদ্যোগের আহবান পররাষ্ট্রমন্ত্রীর**

তুরস্ক, ৩ মার্চ:

পররাষ্ট্রমন্ত্রী ড. হাছান মাহ্‌মুদ গাজায় চলমান ইসরাইলি হামলার তীব্র নিন্দা করে সেখানে মানবতার বিরুদ্ধে অপরাধ বন্ধের জন্য ঐক্যবদ্ধ উদ্যোগের আহবান জানিয়েছেন।

গতকাল তুরস্কের পর্যটন নগরী আনতালিয়ায় স্থানীয় রাষ্ট্রীয় টিভি চ্যানেল 'টিআরটি ওয়ার্ল্ড'কে দেওয়া এক সাক্ষাৎকারে মন্ত্রী এ কথা বলেন। তিনি ডিপ্লোমাসি ফোরামে অংশগ্রহণের জন্য বর্তামানে তুরস্কের আনতালিয়ায় অবস্থান করছেন।

মন্ত্রী বলেন, গাজায় যা হচ্ছে সেটি মানবতার বিরুদ্ধে অপরাধ। শুধু মানবতার বিরুদ্ধে অপরাধ নয়, সেখানে জাতিগত নিধন চলছে। সেখানকার মৃত্যু সংখ্যা বর্তমানে ৩০ হাজারের বেশি এবং এর বেশিরভাগ নারী ও শিশু। যুদ্ধের সব ধরনের প্রথা ভঙ্গ করছে ইসরায়েল। এখন পর্যন্ত যুদ্ধ, গণহত্যা থামানোর জন্য যথেষ্ট উদ্যোগ দেখা যাচ্ছে না। আনতালিয়া ডিপ্লোমেসি ফোরাম যুদ্ধ থামানোর জন্য গুরুত্বপূর্ণ ভূমিকা রাখতে পারে।

মন্ত্রী আরো বলেন, ১৯টি দেশের রাষ্ট্র ও সরকার প্রধান, ৭০ জনের বেশি পররাষ্ট্রমন্ত্রী এবং সংশ্লিষ্ট মন্ত্রীবর্গ ডিপ্লোমাসি ফোরামে অংশগ্রহণ করছেন। তিনি আশাবাদ ব্যক্ত করে বলেন, গাজায় সহিংসতা, গণহত্যা, জাতিগত নিধন বন্ধে ইসরায়েলকে ঠেকানোর জন্য সবাই একসঙ্গে কাজ করতে পারে।

#

আকরাম/ফাতেমা/রবি/সুবর্ণা/সাজ্জাদ/মাসুম/২০২৪/১২০০ ঘণ্টা